Ligte trillings vibreer in Tulbagh – 50 jaar ná grote | Netwerk24
Deur Malherbe Nienaber 18 Junie 2019 11:12
’n Ligte aardskudding is Maandag in die omgewing van Tulbagh in die Wes-Kaap gevoel.
Die Raad vir Geowetenskap (CGS) het Dinsdag bevestig dat twee skuddings – een om 08:54 en een om 11:40 – in dié deel van die Kaapse Wynland gemeet is.
Reports of a light earth tremor this morning in Tulbagh, Western Cape. Any news on this?? @SAWeatherServic @News24 #earthquake #Tulbaghtremor
— BOSBEER.COM (@BOSBEER2006) June 17, 2019
Mahlatse Mononela, woordvoerder van die CGS, sê die omvang van die eerste skudding was 1.8 en dié van die tweede skudding 1.7.
Inwoners het Maandagoggend op sosiale media vertel dat hulle aardskuddings in die omgewing gevoel en gehoor het.
In Desember 2015 was daar ook ’n skudding van 3.7 in die omgewing van Tulbagh, wat tot in Ceres, Malmesbury en Wolseley gevoel is.
So is destyds in Beeld oor die aardbewing berig.
Geen beserings of skade is toe aangemeld nie.
Die skadelikste aardbewing in Suid-Afrika se moderne geskiedenis het op 29 September 1969 naby Tulbagh plaasgevind en het 6.3 op die Richterskaal gemeet.
Verskeie geboue op die dorp is erg beskadig, onder meer van die geskiedkundige Kaaps-Hollandse, Victoriaanse en Eduardiaanse argitektoniese erfenis.
Op 1 Maart vanjaar is ’n aardskudding met ’n omvang van 3.8 ook by die Harmony Doornkop-myn, wes van Soweto in Johannesburg, aangemeld.
Dit is in Randburg en tot by Roodepoort, Randfontein en Krugersdorp aan die Wes-Rand gevoel.
Op 3 April 2017 is ’n aardbewing van 4.6 naby Klerksdorp in Noordwes gemeet en is dit tot so ver as Pretoria gevoel. Dit het sowat 2 km ondergronds plaasgevind.
Op 18 Oktober 2016 is ’n ligte aardbewing van 3.4 ook in die omgewing van Oudtshoorn in die Wes-Kaap aangeteken en is dit tot in George en Knysna gevoel.
LEES MEER: Aardbewing: Daar sal nog kom . . .
Meer oor: Tulbagh | Aardbewing | Omgewing
Toe die aarde skeur
Aardbewing van 6.1 tref gebied duskant Tonga